Niclas Niclasen

Niclas Niclasen (født 5. februar 1873 i Sørvágur, død 12. oktober 1939 i Tórshavn) var en færøysk kjøpmann, fiskebåtreder og politiker (Sj.). Han var medlem av det færøyske Lagtinget fra 1928 til 1936.

Han vokste opp i Sørvágur som sønn av kjøpmann og lagtingsmann Daniel Niclasen, «rike Dánjal», og hustru Sigga Maria Rasmussen. Blant hans søsken var kjøpmann og lagtingsmann Rasmus Niclasen. Han giftet seg med Frederikke Nielsen, datter av sysselmann og lagtingsmann Zacharias Nielsen i Sandavágur. Deres datter Gerda giftet seg med skipsreder Ewald Kjølbro. De ble også oldeforeldre til direktør, lagtingsmann og visestatsminister Jørgen Niclasen.

Han arvet i 1900 familiens kjøpmannsforretning i ​Norðurstova i Sørvágur. Farfaren hadde opprettet den etter at det kongelige handelsmonopolet på Færøyene ble opphevet i 1856, opprinnelig som en filial av Johan Mortensens virksomhet. De omsatte for det meste matvarer og byggevarer. Niclas Niclasen utvidet virksomheten med importforretning, postekspedisjon og fiskebåtrederi; først med fiskeskøyter, og like før sin død med slupper og trålere.

Niclasen var medlem av Sørvágurs sognestyre (kommunestyre) fra 1915 til 1930, fra 1925 til 1926 som formann. Han var innvalgt på Lagtinget fra Vágar fra 1928 til 1936, som selvstyremann.

Etter et par års sykdom døde han på amtshospitalet i Tórshavn i 1939.

Referanser 

Færøyske lagtingsmedlemmer
Færøyske borgermestre
Færøyske kjøpmenn
Færøyske skipsredere
Personer fra Sørvágur
Portal:Færøyene/artikler
Fødsler i 1873
Dødsfall i 1939